钦定古今图书集成/历象汇编/历法典/第077卷 > 历法西传 > 引说
## 钦定古今图书集成/历象汇编/历法典/第077卷 > 历法西传 > 引说

凡学非能骤成，莫不始于格物以致其知，而后从而
推广，从而精详焉。以故古人因目所见，心悟顿启，纪
而验之，接续成书，以诏来世，乃成一学。即历学亦然
矣。其初所悟者，概不出日月交食及冬夏四正五纬
凌犯等触目易见者数事。因而再求之，然后乃知月
有本道焉，交食有期有率焉，又因而推广之，精详之，
以及他数他理，而历学始为大全。此如原泉一脉，涓
涓流而为壑，浸假而百川汇集，由湖由江以入于海，
浩浩乎无涯际矣。后有好学者，留思古人之学，参以
己见，曾无几许，而附以传世，是为坐收其成，岂可擅
称超悟，屈抑前功哉？余著《历书》百卷，大要取之古人，
而又括以历引。今复为此编，先明西历古书大指，而
次则遂及余书。盖一则著新法，非一人之法，非近创
之法。良由博古深思，参互考订，以得一真，无容妄议。
一则令后之人便于循习晓畅，数百年后，测审差数，
推往知来，善于变通也。或疑中西异法，如格碍何？余
谓“天行无隐，君命非私。”历至今日，中人亦西学矣。且
即就《中历》而论，其根亦本于西，如列宿距星皆同。又
列宿有属太阳者四，属太阴者四亦同。是知根本既
同，而清其枝干，通其脉络，有成书在，展卷研求，无不
可见，岂足相难哉！学者勉之可也。